b"\n_START_ARTICLE_\nSvjetska izlo\xc5\xbeba, Be\xc4\x8d 1873\n_START_PARAGRAPH_\nSvjetska izlo\xc5\xbeba, Be\xc4\x8d 1873. (njema\xc4\x8dki: Weltausstellung 1873 Wien) bila je peta po redu Svjetska izlo\xc5\xbeba. Odr\xc5\xbeana je 1873. godine u tada\xc5\xa1njoj prijestolnici Austro-Ugarske - Be\xc4\x8du._NEWLINE_Tema i krilatica te velike izlo\xc5\xbebe bila je Kultura i edukacija (njema\xc4\x8dki: Kultur und Erziehung). Izlo\xc5\xbebu je otvorio car Franjo Josip I. 1. svibnja 1873., a trajala je do 2. studenog 1873._NEWLINE_Na izlo\xc5\xbebi je sudjelovalo 35 zemalja, s 53.000 izlaga\xc4\x8da, od toga 9.000 iz Austro-Ugarske. Bez obzira \xc5\xa1to je izlo\xc5\xbebu posjetilo 7,25 milijuna posjetitelja, o\xc4\x8dekivanja organizatora nisu bila zadovoljena, jer se tijekom odr\xc5\xbeavanja izlo\xc5\xbebe dogodio slom Be\xc4\x8dke burze, pa zatim i epidemija kolere, \xc5\xa1to je mnoge potencijalne posjetitelje odvratilo od posjeta Be\xc4\x8du._NEWLINE_Za potrebe ove velike manifestacije podignute su mnoge posebne gra\xc4\x91evine, od kojih je najpoznatija bila 'Rotunde' (velika kru\xc5\xbena gra\xc4\x91evina) u izlo\xc5\xbebenom parku Prater. Ova velika gra\xc4\x91evina izgorjela je u po\xc5\xbearu 17. rujna 1937."